Urmareste Modifică dimensiunea fontului: Play

Haga, 9 mar - Trimisul special al AGERPRES, Doroteea Purcărea, transmite: Premierul Dacian Cioloş i-a transmis miercuri omologului său olandez Mark Rutte că societatea românească este capabilă să îşi asume "fără să fie monitorizată din exterior" lupta împotriva corupţiei şi independenţa justiţiei.



"Am avut astăzi timp, cu ocazia acestui prânz, să intrăm în detalii legate de situaţia politică din România, de stabilitatea economică pe care o avem, de maturizarea societăţii româneşti care este capabilă să îşi asume, ea singură, fără să fie monitorizată din exterior, anumite responsabilităţi, inclusiv în privinţa luptei împotriva corupţiei şi a independenţei justiţiei. Societatea românească a demonstrat deja asta în ultima perioadă şi acest gen de argumente sunt importante şi în poziţia pe care partenerii noştri europeni o vor lua, inclusiv vizavi de acest gen de decizii politice (n.r - integrarea în Spaţiul Schengen)", a afirmat Cioloş într-o conferinţă de presă comună cu Mark Rutte.



Premierul român a precizat, legat de percepţia Olandei în ceea ce priveşte progresul României pe MCV şi pe Schengen, că este extrem de important dialogul la nivel înalt între cele două state pentru a da ocazia autorităţilor române să explice mai bine realităţile din România



"Cred că acest gen de dialog care nu a avut loc de mulţi ani de zile la nivel înalt, la nivel de prim-ministru, este important pentru că ne permite şi nouă să explicăm care sunt realităţile din România. De multe ori, decizii la Bruxelles sau în unele state membre se bazează pe analize care sunt mai superficiale şi care nu sunt bazate totdeauna pe o cunoaştere profundă a realităţilor", a spus Cioloş.



La rândul său, premierul Mark Rutte a arătat că prin raportul MCV din luna ianuarie Comisia Europeană ''a constatat că s-au făcut paşi importanţi" în reforma justiţiei şi în lupta împotriva corupţiei. AGERPRES/(editor: Cristina Tatu)